L-awtoritajiet tal-Burundi nedew l-aħħar fażi ta' tħejjija tar-referendum kostituzzjonali previst għas-17 ta' Mejju 2018. Dan il-proċess qed jitwettaq fi klima persistenti ta' intimidazzjoni u ripressjoni u huwa kkaratterizzat min-nuqqas ta' approċċ kunsenswali bejn il-gruppi soċjali u politiċi differenti tal-Burundi. In-nuqqas ta' informazzjoni uffiċjali pubblika dwar l-elementi ewlenin tal-abbozz tal-Kostituzzjoni u l-kontroll strett tal-ġurnalisti u tal-media jirriskjaw li jikkompromettu aktar dan il-proċess. F'dan ir-rigward l-UE tiddeplora s-sospensjoni reċenti tal-istazzjonijiet tar-radju VoA u BBC. L-Unjoni Ewropea (UE) jiddispjaċiha dwar in-natura mhux inklużiva ta' din il-fażi ta' tħejjija u tassoċja ruħha bis-sħiħ mal-appell tal-Unjoni Afrikana biex ''jinbdew ir-riformi kostituzzjonali kollha permezz ta' kunsens nazzjonali kbir tal-partijiet ikkonċernati kollha rilevanti''. Il-proċess attwali jmur kontra l-isforzi li qed isiru ta' medjazzjoni u faċilitar ta' djalogu politiku inklużiv interburundjan mill-Komunità tal-Afrika tal-Lvant u l-Unjoni Afrikana u appoġġata bis-sħiħ mill-UE. L-UE tibqa' profondament imħassba dwar is-sitwazzjoni tad-drittijiet tal-bniedem fil-Burundi li taffettwa ħażin l-inizjattivi kollha ta' rikonċiljazzjoni, paċi u ġustizzja. Hija tosserva b'mod partikolari, il-persistenza ta' eżekuzzjonijiet extraġudizzjarji u arresti arbitrarji, inkluż tad-difensuri tad-drittijiet tal-bniedem bħal Germain Rukuki li huwa mhedded minn verdett arbitrarju daqskemm huwa aħrax, u n-nuqqas ta' spazju politiku u restrizzjonijiet għal-libertajiet ta' espressjoni u ta' assoċjazzjoni. F'dan ir-rigward, l-implimentazzjoni taż-żewġ Riżoluzzjonijiet tas-36 sessjoni tal-Kunsill tad-drittijiet tal-bniedem f'Ġinevra tibqa' prijorità politika. L-UE, bħala garanti, tappella lill-awtoritajiet tal-Burundi biex jirrispettaw l-ispirtu u l-kelma tal-Ftehimiet ta' paċi ta' Arusha, li d-dispożizzjonijiet tagħhom servew bħala bażi għat-trasferiment paċifiku tas-setgħa fil-Burundi u li ppromwovew il-paċi u l-istabilità fir-reġjun. Bħala parti mill-isforzi tagħha b'appoġġ għal djalogu inklużiv bħala l-uniku proċess vijabbli għal soluzzjoni politika sostenibbli fil-Burundi, l-UE ser tkompli tikkoordina mill-qrib mas-sħab internazzjonali prinċipali tagħha, b'mod partikolari l-Komunità tal-Afrika tal-Lvant, l-Unjoni Afrikana, in-NU u l-Mibgħut Speċjali tagħha, kif ukoll l-Uffiċċju tal-OHCHR fil-Burundi.